ETIČKI KODEKS

NEPOSREDNIH NOSITELJA

ODGOJNO – OBRAZOVNE DJELATNOSTI

OŠ „STJEPAN RADIĆ“

Božjakovina, lipanj 2021.

Na temelju članka 58. i članka 118. Zakona o odgoju i obrazovanju u osnovnoj i srednjoj školi (Narodne novine broj 87/08., 86/09., 92/10., 105/10. –ispr. 90/11, 16/12., 5/12., 86/12., 126/12. – pročišćeni tekst, 94/13., 152/14. i 7/17., 68/18., 98/19. i 64/20.) te članka 29. i 174. Statuta OŠ „Stjepan Radić“, Školski odbor nakon provedene rasprave na Učiteljskom vijeću, Vijeću roditelja i Vijeću učenika, a na prijedlog ravnatelja na sjednici održanoj 30. lipnja 2021. godine, donio je

**ETIČKI KODEKS**

**NEPOSREDNIH NOSITELJA**

**ODGOJNO – OBRAZOVNE DJELATNOSTI**

**OŠ „STJEPAN RADIĆ“**

**I. OPĆE ODREDBE**

Članak 1.

 Etički kodeks neposrednih nositelja odgojno-obrazovne djelatnosti (u daljem tekstu: etički kodeks) sadrži pravila uljudnog ponašanja nositelja odgojno-obrazovne djelatnosti (dalje u tekstu: učitelji, stručni suradnici i ostali radnici) prema učenicima, roditeljima ili skrbnicima učenika, drugim građanima i u međusobnim odnosima, te posljedice kršenja Etičkog kodeksa.

 Izrazi u ovom Etičkom kodeksu navedeni u muškom rodu neutralni su i odnose se na sve osobe, muškog i ženskog spola.

**II. TEMELJNA NAČELA**

Članak 2.

Na obavljanje poslova i ponašanje u Školi primjenjuju se načela:

a. Načelo poštivanja propisa i pravnog poretka Republike Hrvatske

 Učitelji, stručni suradnici i ostali radnici trebaju poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima.

b. Načelo poštovanja dostojanstva osobe

 Učitelji, stručni suradnici i ostali radnici trebaju poštovati dostojanstvo svih osoba s kojima su u doticaju prigodom obavljanja poslova.

 Učitelji, stručni suradnici i ostali radnici imaju pravo tražiti poštovanje svoje osobnosti od svih s kojima su u doticaju.

c. Načelo zabrane diskriminacije

 Svakome je u Školi u svakom obliku zabranjeno izražavanje diskriminacije prema rasi ili etničkoj pripadnosti ili boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

d. Načelo jednakosti i pravednosti

 Učitelji, stručni suradnici i ostali radnici trebaju se ponašati na način koji isključuje svaki oblik neravnopravnosti, zloporabe prava, zlostavljanja, uznemiravanja ili omalovažavanja.

 Učitelji, stručni suradnici i ostali radnici ne smiju osobne interese pretpostaviti objektivnom prosuđivanju i profesionalnom obavljanju poslova.

e. Načelo samostalnosti nastavnog i drugoga stručnog rada

 Učitelju i stručnom suradniku jamči se pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

f. Načelo profesionalnosti i objektivnosti

 Učitelji, stručni suradnici i ostali radnici trebaju prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

 Učitelji, stručni suradnici i ostali radnici ne smiju dopustiti da predrasude bilo koje vrste utječu na njihov odnos s drugim osoba i objektivnost u radu.

g. Načelo slobode mišljenja i izražavanja

 U svim područjima života i rada u Školi se potiče i podržava sloboda mišljenja i izražavanja.

h. Načelo zaštite okoliša i skrbi za održivi razvoj

U Školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.

i. Načelo mirnog suživota u školi

 Obveza je djelatnika škole svojim ponašanjem ostvariti dobro i ugodno radno ozračje. Neprihvatljivo je svako neprimjereno ponašanje (uznemiravanje) prema drugoj osobi, kojem je cilj povrijediti njezinu osobnost.

Članak 3.

 Učitelji, stručni suradnici i ostali radnici dužni su čuvati dignitet struke i izvan radnog vremena u školi primjerenim i dostojanstvenim ponašanjem.

Izgled, način odijevanja i osobna higijena sudionika odgojno-obrazovnog procesa treba imati odgovarajući nivo ozbiljnosti i odgovornosti.

**III. ODNOS UČITELJA, STRUČNIH SURADNIKA PREMA UČENICIMA**

Članak 4.

Učitelji i stručni suradnici koji sudjeluju u odgojno-obrazovnom radu dužni su prema učenicima:

- izvoditi odgojno-obrazovni rad u skladu s ciljevima, zadaćama i standardima osnovnog odgoja i obrazovanja

- prenositi učenicima što stručnije znanja iz svojega predmeta ili područja

- osigurati istinitost podataka i prezentaciju sadržaja primjerenu nastavnom predmetu

- obrađivati nastavne sadržaje na način prihvatljiv i razumljiv učenicima,

- pridonositi intelektualnom razvoju učenika

- saslušati i uvažavati učenikovo mišljenje

- biti objektivni i nepristrani pri ocjenjivanju učenika uz obvezu suzdržavanja od svih postupanja kojima bi se određeni učenici preferirali, a kod drugih učenika stvarao osjećaj manje vrijednosti

- uvažavati i prihvaćati učenike s različitim sposobnostima i interesima i omogućiti im odgovarajući intelektualni, emocionalni, moralni i duhovni razvoj u skladu s njihovim mogućnostima

- poštovati i uvažavati učenikove sposobnosti te se s posebnom pažnjom odnositi prema učenicima s teškoćama u učenju i teškoćama u razvoju

- razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske

- poučiti učenike o njihovim pravima i načinu postupanja u slučaju povrede tih prava, a osobito o postupanju u slučajevima nasilničkog ponašanja

- informirati roditelje/skrbnike učenika o postupanju u slučaju povrede prava učenika.

Članak 5.

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima, humanosti i čovjekoljublju.

Članak 6.

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, učitelj i stručni suradnik dužan je u najkraćem mogućem roku postupiti sukladno Protokolu o postupanju u slučaju nasilja među djecom i mladima, Protokolu o postupanju u slučaju nasilja u obitelji i Pravilniku o načinu postupanja odgojno-obrazovnih radnika školskih ustanova u poduzimanju mjera zaštite prava učenika.

Članak 7.

Učitelj je dužan s učenicima uspostaviti odnos međusobnog povjerenja i uvažavanja, uz poštivanje njihovih osobnosti, sloboda, prava i dostojanstva.

Učitelj u komunikaciji s učenicima, tijekom nastavnog procesa i izvan njega, mora poštivati principe nenasilne komunikacije.

 Učitelj je dužan pred učenicima čuvati svoje i dostojanstvo drugih učitelja, stručnih suradnika i ostalih radnika škole.

Članak 8.

Učitelji i stručni suradnici ne smiju učenikova znanja i uratke koristiti za svoje osobne potrebe ili probitke.

Članak 9.

U obavljanju odgojno-obrazovne struke učitelji i stručni suradnici dužni su odgovorno postupati sa svim informacijama kojima raspolažu o učenicima ili njihovim obiteljima sukladno Zakonu o zaštiti osobnih podataka.

 Učitelji, stručni suradnici, vanjski suradnici te druge osobe radi zaštite prava i integriteta učenika dužni su čuvati podatke o osobnom i obiteljskom životu učenika koje su saznali prilikom obavljanja poslova svog radnog mjesta. Obveza čuvanja podataka nastavlja se i nakon prestanka rada u Školi, osim u situacijama kada je to propisano odredbama posebnih zakona, odnosno u postupcima pred nadležnim tijelima.

**IV. ODNOS PREMA RODITELJIMA, SKRBNICIMA I DRUGIM GRAĐANIMA**

Članak 10.

U odnosu prema roditeljima, skrbnicima i drugim građanima učitelji, stručni suradnici i ostali radnici trebaju nastupati pristojno, nepristrano, savjesno i profesionalno.

Članak 11.

U službenoj komunikaciji s roditeljima, skrbnicima i drugim građanima učitelji, stručni suradnici i ostali radnici trebaju se služiti hrvatskim standardnim jezikom i razumljivo se izražavati.

Članak 12.

Nedopustiv je bilo koji oblik korupcije i nepotizma.

**V. MEĐUSOBNI ODNOSI RADNIKA**

Članak 13.

U međusobnim odnosima treba se iskazivati uzajamno poštovanje, povjerenje, pristojnost, strpljenje i suradnja.

Ne smije se druge ometati u obavljanju njihovih poslova.

Zabranjena je svaka vrsta uznemiravanja između radnika Škole. Uznemiravanjem se smatra svako neprimjereno ponašanje prema drugoj osobi kojem je cilj ili koje stvarno znači povredu osobnog dostojanstva, koje ometa njezino obavljanje poslova ili smanjuje kvalitetu njezina života.

Članak 14.

U okviru svoga položaja ravnatelj Škole treba poticati učitelje, stručne suradnike i ostale radnike na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema roditeljima, skrbnicima i drugim građanima.

**VI. JAVNO NASTUPANJE RADNIKA**

Članak 15.

Kod javnih nastupa u kojima predstavlja Školu, učitelji, stručni suradnici i ostali radnici mogu iznositi školska stajališta u skladu s dobivenim ovlastima i svojim stručnim znanjem.

Kod javnih nastupa u kojima učitelji, stručni suradnici i ostali radnici ne predstavljaju Školu, a koji su tematski povezani sa Školom, učitelji, stručni suradnici i ostali radnici dužni su naglasiti da iznose osobno stajalište.

**VII. UPOZNAVANJE NOVIH RADNIKA S ODREDBAMA ETIČKOG KODEKSA**

Članak 16.

Ravnatelj Škole dužan je sve radnike upoznati s odredbama ovog Etičkog kodeksa.

Radnici koji se primaju u radni odnos moraju, prije potpisivanja ugovora o radu, biti upoznati s odredbama ovoga Etičkog kodeksa.

**VIII. JAVNOST ETIČKOG KODEKSA**

Članak 17.

Ovaj Etički kodeks objavljuje se na oglasnoj ploči Škole te na mrežnim stranicama škole.

**IX. POŠTIVANJE ETIČKOG KODEKSA**

Članak 18.

 Poštivanje ovoga Etičkoga kodeksa obveza je svih neposrednih nositelja odgojno - obrazovne djelatnosti u školskoj ustanovi.

 Za praćenje primjene odredaba etičkog kodeksa i ispunjavanja obveza iz etičkog kodeksa u Školi osniva se Etičko povjerenstvo.

Članak 19.

Način rada Etičkog povjerenstva uređuje se Poslovnikom o radu etičkog povjerenstva.

X. PRITUŽBE ZBOG KRŠENJA ODREDABA ETIČKOG KODEKSA

Članak 20.

Učitelji, stručni suradnici i ostali radnici, učenici, roditelji i drugi građani koji smatraju da je neki od obveznika primjene Etičkog kodeksa postupio suprotno odredbama kodeksa, mogu dostaviti svoju pritužbu Etičkom povjerenstvu.

Pritužba se podnosi u pisanom obliku ili u zapisnik u tajništvo Škole.

Anonimni prijedlozi za pokretanje postupaka se neće razmatrati.

**XI. STUPANJE NA SNAGU**

Članak 21.

Ovaj Etički kodeks stupa na snagu danom objavljivanja na oglasnoj ploči Škole.

Članak 22.

Stupanjem na snagu ovog Etičkog kodeksa prestaje važiti Etički kodeks od KLASA: 003-05/09-01/02, URBROJ: 238/07-36-09-01 od 5. ožujka 2009.

 **PRESJEDNIK**

 **ŠKOLSKOG ODBORA**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Robert Samardžić**

Etički kodeks je objavljen na oglasnoj ploči Škole dana 1. srpnja 2021. godine.

 **RAVNATELJ**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Jure Mišković, prof.**

KLASA:003-05/21-01/03

URBROJ: 238/07-36-21-01

Božjakovina, 30. 6. 2021.